Spanska løgreglan hevur lagt hald á fleiri tons av kokaini, sum varð goymt í einum 20 metrar longum kavbáti, sum hevur siglt tvørturum Atlantshavið. Tveir mans frá Ekvador eru handtiknir í málinum, men myndugleikarnir hava ikki fingið eitt fullfíggjað yvirlit yvir støðuna enn. Mánadagin arbeiddi spanska løgreglan framvegis við at fáa kavbátin upp í vatnskorpuna, eftir at hann varð tikin í Aldan í landnyrðingspartinum av Spania, skrivar CNN. Sambært sponskum fjølmiðlum eru meira enn 3 tons av kokaini umborð á 20 metrar langa kavbátinum. Roknað verður við, at hann hevur siglt allan vegin úr Suðuramerika, men tað er ikki heilt greitt enn. “ Hetta er ikki fyrstu ferð, men hetta er kortini ikki gerandiskostur,” sigur ein kelda. Tað eru serliga rúsevnasmuglarar úr Kolumbia, sum fyrr hava nýtt hetta slagið av bátum í royndum teirra at smugla kokain, mangan úr Meksiko til USA. Summir kavbátar, sum rúsevnabrotsmenn hava fingið framleitt, eru rættiliga framkomnir og teir kunnu kava niður á 30 metrar.